બન્ને સમિતિના ચેરમેનની પસંદગી માટે આજે બેઠક મળી હતી. તેમાં રાંધેજાની બેઠક પરથી ચૂંટાયેલા અને જિલ્લા કોંગ્રેસ સમિતિના ઉપ પ્રમુખ અરજણજી ઠાકોરના સુપુત્ર રસિકભાઈ ઠાકોર કારોબારી સમિતિના ચેરમેન પદે ચૂંટાઈ આવ્યા હતા. તે ઉપરાંત સામાજિક ન્યાય સમિતિના ઉપસ્થિત પાંચ સભ્યો પૈકી ભાટ બેઠક પરથી ચૂંટાયેલા અને ગુજરાત પ્રદેશ યુથ કોંગ્રેસના વર્ષોથી સક્રિય કાર્યકર પ્રકાશકુમાર વાણિયા સામાજિક ન્યાય સમિતિના ચેરમેન પદે ચૂંટાઈ આવ્યા હતા. આ અંગે જિલ્લા કોંગ્રેસની અખબારી યાદીમાં કોંગ્રેસ સમિતિના મહામત્રી વિષ્ણુભાઈ પટેલે જણાવ્યું કે બન્ને સમિતિના ચેરમેનનો આવતી કાલ તા-૧૧ના રોજ સવારે ૧૧ કલાકે જિલ્લા કોંગ્રેસ પ્રમુખ સૂર્યસિંહ ડાભી તથા કોંગ્રેસના આગેવાનોની હાજરીમાં પદ ગ્રહણ કરશે.